**Codi de Bon Govern**

**Ajuntament de Sant Feliu de Guíxols**

**I.- Àmbit d’aplicació.**

Àmbit objectiu

El codi de bon govern té per objecte l’establiment dels principis a respectar en l’exercici de les responsabilitats polítiques de govern i administració, així com les de direcció i gestió local, fixar els compromisos que reflecteixin els estàndards de conducta recomanats i reforçar la qualitat democràtica de les institucions locals.

Com a objectius específics es poden assenyalar els següents:

* Integrar la dimensió ètica en el funcionament de les entitats locals.
* Definir les línies bàsiques que han de presidir la gestió pública local.
* Reforçar els estàndards de conducta en l’exercici de les responsabilitats públiques.
* Delimitar les pautes per a les relacions adequades entre els àmbits de govern i administració i normalitzar les relacions personals internes.
* Proporcionar instruments per a l’avaluació, seguiment i resolució de conflictes ètics.

Àmbit subjectiu

El present codi, en la seva condició d’instrument inspirador de l’actuació de l’Ajuntament de Sant Feliu de Guíxols i del personal al seu servei, s’aplicarà:

1. Als membres de la corporació, en la seva condició de representants electes, amb independència de la seva integració o no en el respectius governs.
2. Als membres dels òrgans de govern dels organismes autònoms, entitats públiques empresarials locals i societats mercantils locals, així com a fundacions vinculades o dependents de l’Ajuntament.
3. Als titulars d’òrgans directius, segons la definició de la normativa en matèria de règim local i funció pública.
4. Al personal que exerceixi funcions directives i predictives al servei de l’administració local, entenent com a tal aquells funcionaris que exerceixin funcions de gestió o execució de caràcter superior, s’ajustin a les directrius generals fixades per l’òrgan de govern de la Corporació i adoptin a l’efecte les decisions oportunes per a la qual cosa disposen d’un marge d’autonomia dins d’aquestes directrius generals. També al personal eventual que pugui ocupar possibles llocs de confiança o d’assessorament.
5. Als funcionaris de l’administració local amb habilitació de caràcter nacional.

A l’efecte d’aclarir terminològicament l’àmbit subjectiu en el desenvolupament del CBG en les referències als empleats públics que s’hi incloguin, s’utilitzarà l’expressió “directius públics locals”.

Amb caràcter previ a l’assumpció d’un càrrec públic, la responsabilitat política o funció executiva en l’organització, s’ha de subscriure el CBG.

Aquesta delimitació no exclourà la subscripció dels seus objectius per la totalitat dels empleats públics locals, subjectes a això al codi ètic i de conducta que recull la normativa sobre funció pública, així com a aquells subjectes proveïdors de serveis a l’administració local i perceptors de fons públics.

**II.- Principis del bon govern local.**

Els subjectes destinataris del CBG han d’ajustar la gestió dels interessos públics i el desenvolupament de la democràcia participativa a la realització efectiva del govern obert i els seus principis de transparència, participació i col·laboració ciutadana, com a mínim en els termes de la normativa vigent en cada moment, en una gestió orientada a la ciutadania.

Per a la consecució d’aquests objectius la seva actuació estarà orientada al compliment dels següents principis, i s’han d’abstenir de qualsevol conducta que hi sigui contrària:

1. Han d’actuar en l’exercici de les seves funcions d’acord amb la Constitució, a l’Estatut d’Autonomia de Catalunya, i la resta de l’ordenament jurídic, i han de promoure el respecte als drets fonamentals i a les llibertats públiques i ajustar la seva activitat als principis ètics i de conducta continguts en el present Codi de Bon Govern Local.
2. El desenvolupament de les tasques de govern estarà presidida pels principis d’eficàcia, economia, eficiència, satisfacció de l’interès general, així com de racionalització i optimització dels recursos públics.
3. Han de respectar el principi d’imparcialitat, de manera que mantinguin un criteri independent i aliè a tot interès particular, i assegurar un tracte igual i sense discriminacions de cap tipus en l’exercici de les seves funcions.
4. Han d’executar les polítiques públiques d’acord amb els principis de publicitat, innovació, transparència i bon servei a la ciutadania, defensant els interessos generals i la generació de valor amb dedicació al servei públic, i fomentant la democràcia participativa.
5. Han de respectar les obligacions derivades del seu càrrec i, especialment, la normativa reguladora de les incompatibilitats i els conflictes d’interessos, els deures d’honestedat, bona fe, sigil i discreció en relació amb les dades i informes dels quals tinguin coneixement per raó del càrrec.
6. Han d’exercir els poders que els atribueix la normativa vigent amb la finalitat exclusiva per a la qual van ser atorgats, han d’evitar tota acció que pugui posar en risc l’interès públic  o el patrimoni de les administracions, no s’han d’implicar en situacions, activitats o interessos incompatibles amb les seves funcions i s’han d’abstenir d’intervenir en els assumptes en què concorri alguna causa que pugui afectar la seva objectivitat.
7. Han d’incorporar a la seva actuació valors com la inclusió social dels col·lectius més desafavorits, la tolerància i el foment de la diversitat, la lluita contra el canvi climàtic, la protecció del medi ambient o l’ordenació racional i sostenible del territori, i garantir el principi d’igualtat i equilibri territorial en l’accés als serveis públics.
8. Respecte per la disciplina pressupostària i financera, per tal de garantir la correcta administració dels recursos públics.
9. L’exercici de les competències locals establertes en el marc normatiu i les capacitats de gestió associades, s’haurà de desenvolupar sota el principi de millor servei ciutadà, proximitat i subsidiarietat.
10. Impuls a l’adopció de models de gestió pública que alineïn recursos a l’estratègia i garanteixin una orientació als resultats davant la societat i a la generació de valor públic com a màxima garantia d’enfortiment del sector públic, les seves institucions i organitzacions públiques.
11. Aposta per una direcció pública i gestió dels recursos humans professional com a element clau d’un adequat funcionament de l’administració pública.
12. Han de fer públics els compromisos de qualitat amb la ciutadania a través d’eines i sistemes que permetin l’avaluació i millora dels serveis públics.

**III.- Estàndards de conducta per a la millora de la democràcia local.**

La plasmació del caràcter democràtic de les entitats locals exigeix el seu reflex en l’actuació dels seus membres i ajustar l’exercici de les responsabilitats públiques a les següents línies de conducta:

1. Han d’assumir la responsabilitat en tot moment de les decisions i actuacions pròpies i dels organismes que dirigeixen, sense derivar-ne cap als seus subordinats sense causa objectiva i sense perjudici d’altres que siguin exigibles legalment.
2. Ha de fomentar els valors cívics i utilitzar un to respectuós, acurat i deferent en les seves intervencions i en el tracte amb els ciutadans.
3. Tots els membres de la Corporació, tant els integrants del govern com els que formin l’oposició han de basar la seva actuació en la lleialtat institucional, informació i transparència, i col·laborar en la definició dels objectius estratègics procurant arribar a consensos en els assumptes de major rellevància.
4. La presa de decisions haurà de perseguir la satisfacció dels interessos generals i s’haurà de fonamentar en consideracions objectives orientades cap a l’interès comú i el tracte igual i no discriminatori.
5. Han de respondre davant dels ciutadans durant tot el seu mandat i atendre diligentment qualsevol sol·licitud d’informació relativa a l’acompliment de les seves funcions, els motius de la seva actuació, o el funcionament dels serveis i departaments dels quals són responsables.
6. Han de garantir que la gestió pública tingui un enfocament centrat en la ciutadania amb un compromís de millora contínua de la qualitat de la informació, l’atenció i els serveis prestats.
7. Han de potenciar els instruments necessaris per garantir la participació i cooperació ciutadana en el disseny de les polítiques públiques i en la seva avaluació.
8. Han d’impulsar la implantació d’una administració receptiva i accessible, mitjançant la utilització d’un llenguatge administratiu clar i comprensible per tothom, la simplificació, l’eliminació de traves burocràtiques, i agilitzar els procediments, l’accés electrònic als serveis i la millora de la qualitat de les normes i regulacions.
9. Els càrrecs electes han de respectar la voluntat de la ciutadania actuar amb lleialtat política i comprometre’s a assumir el Codi de conducta política en relació amb el transfugisme en les corporacions locals.
10. Amb motiu dels desplaçaments derivats de l’exercici de les funcions pròpies de càrrec, hauran d’utilitzar el mitjà de transport adequat a l’objecte del viatge, i tenir sempre en  compte les necessitats de la corporació i la millor relació pel que fa al cost.
11. Han de facilitar les actuacions de control i supervisió que les autoritats internes o externes competents adoptin i abstenint-se d’obstaculitzar l’execució de qualsevol mesura de supervisió que les autoritats internes o externes rellevants poguessin prendre amb la deguda justificació i transparència.
12. Han de respondre diligentment a les sol·licituds d’informació formulades pels mitjans de comunicació en relació amb l’exercici de les seves funcions i abstenir-se, per contra, de subministrar qualsevol dada confidencial o informació subjecta a protecció de dades de caràcter personal i articular mesures que fomentin la cobertura dels mitjans de comunicació de l’acompliment de les seves funcions i el funcionament dels serveis i departaments al seu càrrec.
13. Han de promoure la transformació de l’administració local mitjançant el desenvolupament de la gestió des de l’òptica de la innovació i la qualitat, la simplificació i reducció de càrregues administratives i garantir la definitiva implantació de l’administració electrònica.
14. Han de fomentar la creació d’instruments de control i el seguiment de la contractació pública per garantir als operadors econòmics un tracte igualitari i no discriminatori i un procediment basat en la transparència, així com la introducció de criteris de responsabilitat social en els contractes.
15. El Govern educarà per a la participació ciutadana dissenyant plans formatius adequats per a fomentar l’associacionisme; de la mateixa manera, fomentarà la participació a través dels consells sectorials i les associacions de veïns i veïnes.

**IV.- Compromisos ètics en matèria de conflictes d’interessos.**

L’acompliment de responsabilitats públiques exigirà el respecte a la normativa en matèria de conflicte d’interessos i l’actuació s’ha de basar en els compromisos següents:

1. En l’exercici de les seves facultats discrecionals s’han d’abstenir de concedir-se cap avantatge  a ells mateixos o a una altra persona o grup de persones amb la finalitat d’obtenir-ne un benefici personal directe o indirecte.
2. S’han d’abstenir de participar en qualsevol deliberació, votació o execució d’aquells assumptes en què tinguin un interès personal, ja sigui directe o indirecte.
3. No han d’influir en l’agilitació o resolució de cap tràmit o procediment administratiu sense una causa justa i, en cap cas, quan això comporti un privilegi en benefici propi o del seu entorn o quan suposi un menyscabament dels interessos de tercers o de l’interès general.
4. No s’han d’acceptar, rebre o sol·licitar, directament o a través de tercers, regals que sobrepassin els usos habituals, socials o de cortesia a entitats i persones.
5. Han de rebutjar qualsevol favor o servei en condicions avantatjoses de persones físiques o entitats privades que puguin condicionar l’exercici de les funcions.
6. L’exercici de càrrecs en òrgans executius de direcció de partits polítics i organitzacions sindicals en cap cas menyscabarà o comprometrà l’exercici de les seves funcions.

**V.- Règim d’incompatibilitats i retribucions.**

L’adequat compliment de les exigències normatives imposades pel règim d’incompatibilitats i l’estructura retributiva en l’àmbit local s’ha d’ajustar als paràmetres següents:

1. Els representants electes de la corporació i els titulars d’òrgans directius, segons la definició de la normativa en matèria de règim local i funció pública, han de formular amb motiu de la seva presa de possessió, amb ocasió del cessament i al final del seu mandat, declaracions tant sobre causes de possible incompatibilitat com sobre qualsevol activitat que proporcioni o pugui proporcionar ingressos econòmics. Així mateix, han de comunicar qualsevol modificació en el termini màxim d’un mes.
2. Així mateix, les persones esmentades al punt anterior hauran de presentar declaració dels seus béns patrimonials i de la participació en societats de tot tipus, amb informació d’aquestes societats i de les liquidacions dels impostos sobre la renda, patrimoni i, si s’escau, societats.  Aquestes declaracions, efectuades segons els models aprovats pels plens respectius, es duran a terme abans de la presa de possessió, amb ocasió del cessament i al final del mandat, així com quan es modifiquin les circumstàncies de fet.
3. Els directius públics locals en sentit ampli han d’evitar qualsevol conflicte d’interessos amb motiu de l’exercici de les seves funcions públiques i s’han d’abstenir d’utilitzar les seves competències i prerrogatives institucionals per tal d’atorgar-se per a si mateixos a terceres persones algun tipus de benefici. Així mateix han d’abstenir-se de dur a terme qualsevol tipus d’activitat privada que, directament o indirectament, entri en conflicte amb els interessos públics locals de la seva responsabilitat.
4. L’exercici de responsabilitats executives en el govern local, un cop finalitzat el mandat o produït el cessament i durant un període de dos anys, comportarà el compliment de les limitacions per a l’exercici d’activitats privades establertes en la legislació reguladora de conflictes d’interessos que els sigui aplicable.
5. El règim de dedicació exclusiva i parcial, així com les altres retribucions dels representants locals s’han de fixar amb ple respecte dels límits establerts en la legislació de règim local, amb proporcionalitat i atenent a característiques de l’entitat i del lloc a ocupar com ara població, pressupost, situació financera i competències i responsabilitats a exercir.

**VI.- Govern i administració: relacions entre càrrecs electes i empleats públics**

Les relacions entre càrrecs electes i empleats públics s’han d’ajustar als principis ètics recollits en la normativa en matèria de transparència i ocupació pública entre d’altres: respecte de la Constitució, l’Estatut d’Autonomia de Catalunya i la resta de normes que integren l’ordenament jurídic, lleialtat institucional, objectivitat, integritat, neutralitat, responsabilitat, imparcialitat, confidencialitat, dedicació al servei públic, transparència, exemplaritat, austeritat, accessibilitat, eficàcia, honradesa, promoció de l’entorn cultural i mediambiental, i respecte als drets humans i a la igualtat entre dones i homes.

Cada persona al servei dels interessos públics locals haurà d’assumir la seva comesa i funcions de forma legal i coordinada amb la resta de responsables públics, polítics, tècnics i administratius. Per garantir l’existència d’un entorn de treball en harmonia i per al correcte desenvolupament dels serveis públics s’hauran d’articular vies alternatives a la solució de les discrepàncies o conflictes que es puguin produir.

Les relacions entre càrrecs electes i empleats públics s’han d’instrumentar a través de la implementació dels mecanismes físics i telemàtics necessaris que garanteixin la possibilitat d’interlocució directa i el desenvolupament d’un procediment de mediació, presencial o electrònic, entre les parts en conflicte.

Els càrrecs electes han d’impulsar la formació en principis d’integritat i orientacions del bon govern per al conjunt d’empleats públics.

**VII.- Seguiment i avaluació.**

Es crearà un Comitè d’Ètica encarregat d’assessorar al Govern i a la resta d’òrgans municipals en relació a l’aplicació, revisió i actualització del Codi de Bon Govern.

Aquest Comitè haurà de:

-Difondre el CBG i vetllar pel seu compliment.

-Resoldre els dubtes que puguin plantejar-se respecte de la seva interpretació i aplicació.

-Impulsar mesures de formació i de prevenció d’actuacions contràries als valors ètics i les regles de conducta i de bon govern.

-Formular recomanacions i proposar millores en la gestió ètica i en l’aplicació dels principis de bon govern o bona administració.

-Avaluar el compliment del CBG i elaborar un memòria anual.

Les possibles infraccions de les normes de conductes previstes en aquest CBG seran considerades i tractades de conformitat a Llei 19/2014, de 29 de desembre, de transparència, accés a la informació pública i bon govern.

Sant Feliu de Guíxols, 24 d’octubre de 2016.